**Δελτιο Τύπου**

**Διάλεξη του Dmitry Οlegovich Shvidkovsky Πρύτανη του Αρχιτεκτονικού Ινστιτούτου της Μόσχας στο πλαίσιο του Αφιερωματικού έτους Ελλάδα - Ρωσία.**

**Τρίτη 10 Μαϊου 2016 και ώρα 19.00**

Αμφιθέατρο ΙΙΙ Κτιρίου ΚΕΔΕΑ ΑΠΘ

Τρίτης Σεπτεμβρίου Πανεπιστημιούπολη

**ΘΕΜΑ: Από την αυτοκρατορία του Βυζαντίου στην Πρωτοπορία. Ιστορική διαδρομή της Ρωσικής Αρχιτεκτονικής.**

O Dmitry Ο. Shvidkovsky είναι ρώσος ιστορικός της αρχιτεκτονικής που διετέλεσε επί μακρόν καθηγητής του Αρχιτεκτονικού Ινστιτούτου της Μόσχας, του οποίου έγινε Πρύτανης στα 2007. Ο Shvidkovsky είναι μέλος της Ρωσικής Ακαδημίας Τεχνών, έχει διατελέσει γραμματέας της σχετικής επιτροπής Ιστορίας των Τεχνών από το 1998, ενώ είναι αντιπρόεδρός της από το 2004. Επίσης είναι μέλος της Ρωσικής Ακαδημίας Αρχιτεκτονικής και Κατασκευής καθώς και αντεπιστέλλον μέλος της Βρετανικής Ακαδημίας.

Το Αρχιτεκτονικό Ινστιτούτο της Μόσχας (MARKHI) που ιδρύθηκε στα 1933 έχει αρκετές πρόδρομες Σχολές. Μεταξύ αυτών είναι η Σχολή των Vkhutemas της ρώσικης Πρωτοπορίας που ιδρύθηκαν στη Μόσχα στα 1920 και είναι γνωστή στη Θεσσαλονίκη από τη δραστηριότητα του ΚΜΣΤ με τη Συλλογή Κωστάκη. Tα Εργαστήρια ιδρύθηκαν με διάταγμα του Vladimir Lenin με πρόθεση να προετοιμάσουν καλλιτέχνες υψηλών δυνατοτήτων για τη βιομηχανία, καθώς και τεχνίτες με επαγγελματική και τεχνική εκπαίδευση. Η Σχολή ήταν το κέντρο τριών μεγάλων ρευμάτων στην Πρωτοπορία της Τέχνης και της Αρχιτεκτονικής: του Κονστρουκτιβισμού, του Ρασιοναλισμού και του Σουπρεματισμού. Στα 1926 η Σχολή έγινε από Εργαστήρια, Ινστιτούτο και έπαψε να λειτουργεί με αυτή τη μορφή στα 1930, οπότε και η κληρονομιά της διαχύθηκε σε 6 άλλες Σχολές.

H ιστορία των Σχολών Αρχιτεκτονικής της Μόσχας σύμφωνα με το Μουσείο του ΜΑΡΚΗΙ αρχίζει με την ίδρυση κάποιων Σχολών ήδη από το 1749-1801. Στα 1801 ιδρύονται οι Σχολές του Κρεμλίνου που στα 1831 μετονομάστηκαν σε Palace Architectural Schools. Στη βάση των Σχολών του Κρεμλίνου λειτούργησε ο αρχιτεκτονικός τομέας των Σχολών Γλυπτικής, Τέχνης και Αρχιτεκτονικής (1866-1918), ενώ για ένα διάστημα λειτούργησε παράλληλα με αυτόν η Σχολή Τέχνης και Βιομηχανίας Stroganov. Αποτέλεσμα της συνένωσης αυτών των Σχολών ήταν, όπως είδαμε, τα Vkhutemas.

O Dmitry Ο. Shvidkovsky γεννήθηκε στη Μόσχα στα 1959 και είναι γιος του [Oleg Shvidkovsky](https://en.wikipedia.org/w/index.php?title=Oleg_Shvidkovsky&action=edit&redlink=1) που είναι ο συγγραφέας του έργου *Γενική Ιστορία Τεχνών και Κατασκευής στην ΕΣΣΔ 1917-1932.* Στα 1997 ο Dmitry O. Shvidkovsky τιμήθηκε με το μετάλλιο της Ακαδημίας Τεχνών της Ρωσίας για τα βιβλία του *St. Petersburg: Architecture of the Tsars*και *The empress & the architect: British architecture and gardens at the court of Catherine the Great*, τα οποία κυκλοφόρησαν παγκοσμίως, ενώ ο στόχος του να επισημάνει τις δυτικές επιρροές στην Τέχνη της Ρωσίας επιμένει και στο βιβλίο του *Russian architecture and the West (2007).*

Αυτό είναι το πρώτο βιβλίο που έχει γραφεί για να αναδείξει την εξέλιξη της Ρωσικής αρχιτεκτονικής κατά τα περασμένα 1000 χρόνια ως τμήμα της ιστορίας της Δυτικής αρχιτεκτονικής. Ο Dmitry O. Shvidkovsky ξεκινά από τη διαδεδομένη αντίληψη ότι η Ρωσική Αρχιτεκτονική αναπτύχθηκε ανεξάρτητα από τις εξωτερικές πολιτισμικές

επιδράσεις, την οποία αποδομεί, καθώς αποδεικνύει ότι η επιρροή της Δύσης αρχίζει ήδη από το δέκατο αιώνα και συνεχίζει μέχρι σήμερα. Προσφέρει πειστικές εκτιμήσεις για όλα τα βασικά έργα της Ρωσικής αρχιτεκτονικής και αναδεικνύει μια ριζικά νέα αρχιτεκτονική ιστορία για τη Ρωσία. Το βιβλίο αναλύει συστηματικά τα Ρωσικά κτίρια σε σχέση με τις εξελίξεις στην Ευρωπαϊκή τέχνη επισημαίνοντας το πώς γνωστά ευρωπαϊκά χαρακτηριστικά εκφράζονται στα Ρωσικά έργα. Ειδική προσοχή δίδει στις διακοσμήσεις που βασίζονται στα Βυζαντινά μοντέλα, στην κληρονομιά των Ιταλών μαστόρων, στο ειδικό βάρος αρχιτεκτόνων και άλλων συντελεστών που έστειλε η Ελισάβετ η Ι, στο σχηματισμό του Ρωσικού αυτοκρατορικού baroque, στο Διαφωτισμό στη Ρωσία και τις Ευρωπαϊκές επιρροές του 19ου και 20ου αιώνα.

Στα 2014 το ΑΠΘ υπέγραψε Συμφωνία Μορφωτικών Ανταλλαγών με το Αρχιτεκτονικό Ινστιτούτο της Μόσχας και αυτή τη χρονιά (2016) το ΜΑΡΚΗΙ προτάθηκε από το ΑΠΘ για το Πρόγραμμα ERASMUS +INTERNATIONAL.